Id-Deċiżjoni tal-Kummissjoni
tal-1 ta’ Ottubru 1993
li tistabilixxi d-dokument standard għas-superviżjoni u l-kontroll tal-iskart radjoattiv li jiġi trasportat bil-baħar imsemmi fid-Direttiva tal-Kunsill 92/3/Euratom
(93/552/Euratom)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabilixxi l-Komunità Ewropea għall-Enerġija Atomika,
Wara li kkunsidrat id-Direttiva tal-Kunsill 92/3/Euratom tat-3 ta’ Frar 1992 dwar is-superviżjoni u l-kontroll tal-iskart radjoattiv li jiġi trasportat bil-baħar bejn l-Istati Membri u għal ġo jew barra mill-Komunità [1], u b’mod partikolari Artikolu 20 tiegħu,
Billi skond id-Direttiva 92/3/Euratom il-Kummissjoni għandha tistabilixxi dokument standard;
Billi dik id-Direttiva tapplika mhux biss għall-iskart radjoattiv li jiġi trasportat bil-baħar bejn l-Istati Membri imma wkoll għall-importazzjoni għal ġol-Komunità u għall-esportazzjoni barra mill-Komunità ta’ dan l-iskart u għat-trasport tiegħu ġewwa l-Komunità minn pajjiż terz għall-pajjiż terz ieħor;
Billi taħt ċerti ċirkostanzi tista’ tintbagħat applikazzjoni waħda għal aktar minn vjaġġ wieħed;
Billi huwa xieraq illi dawn il-każijiet kollha jiġu inklużi f’dokument uniformi, b’numru ta’ sezzjonijiet illi jirriflettu l-każijiet differenti illi huma maħsuba fid-direttiva;
Billi l-miżuri provvduti f’din id-Deċiżjoni huma skond l-opinjoni tal-Kumitat stabbilit b’Artikolu 19 ta’ dik id-Direttiva,
ADOTTAT DIN ID-DEĊIŻJONI:
Artikolu 1
Id-dokument standard li jinsab fl-Anness għandu jiġi wżat għal kull trasport bil-baħar ta’ skart radjoattiv bejn l-Istati Membri jew għal ġo jew barra mill-Komunità fil-kamp tal-applikazzjoni tad-Direttiva 92/3/Euratom.
Artikolu 2
Id-dokument standard irid jimtela skond in-noti li hemm fis-sezzjonijiet differenti tiegħu.
Artikolu 3
1. Id-dokument standard għandu jiġi stampat bil-linka sewda fuq karta bajda, illi tkun tiżen mill-inqas 40 gramma kull metru kwadru, u illi tkun b’saħħitha biżżejjed li fl-użu normali ma titqattax u ma titkemmixx faċilment.
2. Id-dokument standard għandu jkejjel 210 b’297mm (A4) u jista’ jvarja fit-tul b’mhux aktar minn 5mm inqas u 8mm aktar.
3. L-Istati Membri jistgħu jeħtiegu illi l-formoli juru l-isem u l-indirizz tal-istampatur jew marka li permezz tagħha l-istampatur jista’ jigi identifikat. Jistgħu wkoll jeħtieġu approvazzjoni minn qabel għall-istampar privat tal-formoli.
Artikolu 4
L-Istati Membri għandhom jieħdu l-miżuri meħtieġa sabiex jikkonformaw ma’ din id-Deċiżjoni mhux aktar tard mill-1 ta’ Jannar 1994.
Artikolu 5
Din id-Deċiżjoni hija indirizzata lill-Istati Membri.
Magħmula fi Brussel, fl-1 ta’ Ottubru 1993.